### Beslutningstema

Der tages beslutning om igangsætning af strategi for udrulning af el-ladestandere i Tønder Kommune.

### Sagsfremstilling

Samfundet er i en periode, hvor der forventes en løbende udskiftning af biler drevet af fossile brændstoffer til eldrevne biler. Denne omstilling har stor bevågenhed fra statens side, og markedskræfterne forventes i de kommende år i stigende grad at understøtte denne udvikling.

Bilkommissionen fremlagde i sin anden delrapport veje til en veludbygget ladeinfrastruktur. I rapporten behandledes

* En udbygget ladeinfrastruktur og et velfungerende lademarked
* Afgiften på el til opladning af elbiler med anbefaling om et afgiftssystem
* Elbilernes betydning for elnettet
* Muligheder for at begrænse trængsel ved beskatning af kørsel

Det anbefales bla. i rapporten, at udbygningen så vidt muligt drives af markedet, og at den offentlige sektor spiller en aktiv rolle i forbindelse med udrulningen.

Som opfølgning herpå blev der indgået en Regeringsaftale om ladestandere, bestående af Regeringen samt Venstre, Dansk Folkeparti, Socialistisk Folkeparti, Radikale Venstre, Enhedslisten, Det Konservative Folkeparti, Liberal Alliance og Alternativet med henblik på at understøtte afrapporteringen fra [adresse] om ladestandermarkedet den 28. oktober 2021. Med aftalen får kommuner og regioner mulighed for at yde medfinansiering i udbud af ladeinfrastruktur på deres egne arealer, og der er desuden oprettet en tilskudsordning for oprettelse af el-ladere på parkeringspladser i boligforeninger. Desuden indgår, at staten på Vejdirektoratets strækninger opretter en el-ladestruktur, som dækker op til 99,9 % af transportbehovet ud over 150 km.

Der er således rigtig mange initiativer undervejs for at styrke el-ladestanderstrukturen, hvor ikke mindst markedet selv også byder ind med nye el-ladestandere; det være sig i nye initiativer eller i forbindelse med eksisterende tankstruktur.

For en kommune som Tønder udfordres udviklingen dog af, at det kan være svært at tiltrække de nødvendige investeringer fra markedsaktørerne. For at styrke og sikre de bedst mulige fremtidige investeringer foreslås, at der udarbejdes en strategi for el-ladestandere i Tønder Kommune. Med strategien vil der også være et fokus på at kunne sikre en el-ladestruktur også i områder, hvor markedet i øvrigt ikke er opsat på at etablere sig.

Hovedelementer i en el-ladestanderstruktur kan omfatte

* forslag til placering af el-ladestandere ved [adresse] egne institutioner med over 20 parkeringspladser, hvor der jf. lovgivnignen skal etableres el-ladestandere. På disse pladser afhjælpes kommunens eget behov, og disse el-ladestandere vil indenfor arbejdstid kunne anvendes af andre,
* identificering af el-ladestruktur på parkeringspladser ved boligforeninger,
* identificering af el-ladestrukturen på private parkeringspladser,
* identificering af el-ladestander strukturplaner ved henholdsvis markedsinitiativer og Vejdirektoratet,
* dialog med lokalråd om behovet samt mulige udviklingsinitiativer for el-bilers udbredelse i landdistrikterne,
* ud fra ovenstående udarbejdes forslag til etablering af el-ladestandere på offentlige parkeringspladser i Tønder Kommune til brug for kommende udbud og finansering.

Det foreslås, at opgaven udføres med hjælp fra en ekstern rådgiver. Opgaven forventes at kunne færdiggøres til politisk beslutning medio/ultimo 2022.

### Økonomi

Udarbejdelsen af en strategi for el-ladestandere koster ca. 300.000 kr.

### Fagchefen for Teknik og Plan indstiller,

at der igangsættes arbejde med udarbejdelse af strategi for El-ladeinfrastruktur,

at Klima, Vækst og Udviklingsudvalget er styregruppe for arbejdet,

### Beslutning

Indstillingen godkendt.